

VALANDINIO PROJEKTO VYKDANČIOJO PERSONALO FIKSUOTOJO ĮKAINIO NUSTATYMO, NAUDOJANT 1 720 VALANDŲ STANDARTINĮ METINĮ DARBO LAIKĄ, METODIKA

**2019-02-27**

TURINYS

[ĮVADAS 4](#_Toc82782866)

[I. SKAIČIAVIMO IR TAIKYMO PRINCIPAI 5](#_Toc82782867)

[I.1. VALANDINIO PROJEKTO VYKDANČIOJO PERSONALO FIKSUOTOJO ĮKAINIO NUSTATYMAS PARAIŠKŲ VERTINIMO METU 5](#_Toc82782868)

[I.1.1. DARBO UŽMOKESČIO IŠLAIDŲ NAUDOJIMAS 5](#_Toc82782869)

[I.1.2. DARBO VALANDŲ SKAIČIAUS NUSTATYMAS 7](#_Toc82782870)

[I.2. PROJEKTĄ VYKDANČIOJO PERSONALO VALANDINIO FIKSUOTOJO ĮKAINIO VERTINIMAS PROJEKTO ĮGYVENDINIMO METU 8](#_Toc82782871)

[II. KITOS TAIKYMO SĄLYGOS 8](#_Toc82782872)

[PRIEDAI 10](#_Toc82782873)

**Sutrumpinimai**

**BNR –**  2013 m. gruodžio 17 d. Europos Parlamento ir Tarybos reglamentas (ES) Nr. 1303/2013, kuriuo nustatomos Europos regioninės plėtros fondui, Europos socialiniam fondui, Sanglaudos fondui, Europos žemės ūkio fondui kaimo plėtrai ir Europos jūros reikalų ir žuvininkystės fondui bendros nuostatos ir Europos regioninės plėtros fondui, Europos socialiniam fondui, Sanglaudos fondui ir Europos jūros reikalų ir žuvininkystės fondui taikytinos bendrosios nuostatos ir panaikinamas Tarybos reglamentas (EB) Nr. 1083/2006.

**EK –** Europos Komisija.

**SAI gairės** - Supaprastinto išlaidų apmokėjimo gairės. Finansavimas taikant fiksuotąsias normas, fiksuotieji vieneto įkainiai, fiksuotosios sumos[[1]](#footnote-1).

**Metodika** – Valandinio projekto vykdančiojo personalo fiksuotojo įkainio nustatymo, naudojant 1 720 valandų standartinį metinį darbo laiką, metodika.

**Reglamentas 1303/2013 –** Europos Parlamento ir Tarybos Reglamentas (ES) Nr. 1303/2013, 2013 m. gruodžio 17 d.

**Sąvokos**

**Metinės bendrosios su darbo santykiais susijusios išlaidos –** iš eilės einančių 12 mėnesių su darbo santykiais susijusios išlaidos kartu su darbdavio mokestiniais įsipareigojimais, kurios vėliausiai įtrauktos į apskaitą. Metinės bendrosios darbo išlaidos nesiejamos su kalendoriniais metais arba finansiniais metais.

**Projekto vykdantysis personalas –** projekto tiesiogines veiklas vykdantys fiziniai asmenys, su projekto vykdytoju ar partneriu susiję darbo santykiais, jų esmę atitinkančiais santykiais arba dirbantys pagal paslaugų (civilines), įskaitant autorines, sutartis.

**1 720 valandų standartinis metinis darbo laikas** – metinis darbo valandų skaičius, patvirtintas Reglamentu 1303/2013, taikomas valandiniam projekto vykdančiojo personalo fiksuotam įkainiui apskaičiuoti.

Kitos šioje metodikoje vartojamos sąvokos suprantamos taip, kaip jos apibrėžtos Atsakomybės ir funkcijų paskirstymo tarp institucijų, įgyvendinant 2014–2020 metų Europos Sąjungos fondų investicijų veiksmų programą, taisyklėse, patvirtintose Lietuvos Respublikos Vyriausybės 2014 m. birželio 4 d. nutarimu Nr. 528 „Dėl atsakomybės ir funkcijų paskirstymo tarp institucijų, įgyvendinant 2014–2020 metų Europos Sąjungos struktūrinių fondų investicijų veiksmų programą“, ir 2014–2020 metų Europos Sąjungos fondų investicijų veiksmų programos administravimo taisyklėse, patvirtintose Lietuvos Respublikos Vyriausybės 2014 m. spalio 3 d. nutarimu Nr. 1090 „Dėl 2014–2020 metų Europos Sąjungos fondų investicijų veiksmų programos administravimo taisyklių patvirtinimo“ bei Projektų administravimo ir finansavimo taisyklėse, patvirtintose Lietuvos Respublikos finansų ministro 2014 m. spalio 8 d. įsakymu Nr. 1K-316 „Dėl Projektų administravimo ir finansavimo taisyklių patvirtinimo“.

# ĮVADAS

Valandinio projekto vykdančiojo personalo fiksuotojo įkainio nustatymo, naudojant 1 720 valandų standartinį metinį darbo laiką, metodika (toliau – Metodika) nustato metodinius reikalavimus Europos Sąjungos lėšomis finansuojamų projektų vykdančiojo personalo darbo užmokesčio valandinio fiksuotojo įkainio apskaičiavimui ir kontrolei. Metodika parengta vadovaujantis Lietuvos Respublikos finansų ministro 2014 m. spalio 8 d. įsakymu Nr. 1K-316 patvirtintomis Projektų administravimo ir finansavimo taisyklėmis ir SAI gairėmis.

Metodika taikoma projektams, kuriuose planuojamos patirti projekto vykdančiojo personalo darbo užmokesčio išlaidas. Darbo užmokesčio išlaidos apskaičiuotos remiantis šia Metodika yra suprantamos kaip supaprastintai apmokamos išlaidos.

Šis metodas **netaikomas** programų, kuriomis siekiama Europos teritorinio bendradarbiavimo tikslo, personalo išlaidoms, susijusioms su asmenimis, kurie įgyvendindami veiksmą dirba ne visą darbo dieną ir kai valandinį įkainį galima padauginti iš faktiškai dirbtų valandų, taip galimai viršijant 1 720 valandų skaičių[[2]](#footnote-2).

# I. SKAIČIAVIMO IR TAIKYMO PRINCIPAI

## I.1. VALANDINIO PROJEKTO VYKDANČIOJO PERSONALO FIKSUOTOJO ĮKAINIO NUSTATYMAS PARAIŠKŲ VERTINIMO METU

### I.1.1. DARBO UŽMOKESČIO IŠLAIDŲ NAUDOJIMAS

Apskaičiuojant projektą vykdančio personalo valandinį darbo užmokesčio fiksuotąjį įkainį, kai naudojamas standartinis 1 720 metinis darbo valandų skaičius, turi būti naudojamos vėliausiai į apskaitą įtrauktos metinės bendrosios su darbo santykiais susijusios išlaidos, t. y. praeito vienų metų ataskaitinio laikotarpio (12 iš eilės einančių mėnesių) išlaidos.

Jeigu duomenų apie metines bendrąsias su darbo santykiais susijusias išlaidas nėra, jos nustatomos remiantis darbo sutartimis. Jeigu bendrąsias su darbo santykiais susijusias išlaidas sudaro duomenys tik už dalį ataskaitinio laikotarpio, į apskaičiavimą įtraukiamos visos su darbo užmokesčiu susijusios išlaidos. Svarbu, kad apskaičiuojant valandinį projekto vykdančiojo personalo darbo užmokesčio fiksuotąjį įkainį, šie darbo užmokesčio išlaidų duomenys turi būti tinkamai perskaičiuoti 12 mėnesių laikotarpiui.

|  |
| --- |
| *Pavyzdžiui, darbuotojas, kuriam norima apskaičiuoti valandinį projekto vykdančiojo personalo fiksuotąjį įkainį, naudojant 1 720 valandų standartinį darbo laiką, per praeitų ataskaitinių metų laikotarpį, dirbo tik 3 mėnesius. Šio laikotarpio su darbo užmokesčiu susijusios išlaidos sudarė 3 500 Eur. Tai reiškia, kad duomenų apie metines su darbo santykiais susijusias išlaidas nėra, todėl reikia perskaičiuoti 12 mėnesių laikotarpiui: 3 500 Eur : 3 mėn. \* 12 mėn. = 14 000 Eur. 14 000 Eur yra ta darbo užmokesčio suma, kuri būtų naudojama valandinio projekto vykdančiojo personalo fiksuotojo įkainio apskaičiavimui.* |

Atkreiptinas dėmesys, kad jeigu asmuo, kuriam apskaičiuojamas valandinis projekto vykdančiojo personalo fiksuotasis įkainis, per paskutiniuosius apskaitytus metus, buvo **vaiko priežiūros atostogose**, šis laikotarpis neįtraukiamas į ataskaitinį laikotarpį ir laikoma, kad bendrąsias su darbo santykiais susijusios išlaidas sudaro duomenys tik už dalį ataskaitinio laikotarpio, todėl apskaičiuojant fiksuotąjį įkainį, šio darbuotojo darbo užmokesčio išlaidų duomenys taip pat turi būti tinkamai perskaičiuoti 12 mėnesių laikotarpiui. Esant kitam nedarbo laikui per paskutiniuosius apskaitytus metus (ligos dienos, papildomos poilsio dienos, kasmetinių atostogų dienos ir kt.), nelaikoma, kad darbo užmokesčio išlaidų duomenys sudaro dalį duomenų ir perskaičiavimai neatliekami.

Metines bendrąsias darbo užmokesčio išlaidas sudaro:

* priskaitytas darbo užmokestis;
* teisės aktais nustatyti darbdavio mokami mokesčiai (Nedarbo socialiniam draudimui, Nelaimingų atsitikimų darbe ir profesinių ligų socialiniam draudimui, ir, jeigu taikoma, įmokos į Ilgalaikio darbo užmokesčio fondą ir į Garantinį fondą);
* priedai ir priemokos;
* mėnesinės priemokos;
* darbdavio mokama ligos pašalpa;
* išmokos už kasmetines atostogas;
* darbo užmokestis už viršvalandinį darbą, darbą poilsio ir švenčių dienomis, darbą naktį.

Išeitinių išmokų išlaidos, išmokos švenčių, jubiliejų ir kitomis progomis bei kitos panašios išmokos, nesusijusios su atlikto darbo kiekiu ir kokybe, nėra įtraukiamos į metines bendrąsias darbo užmokesčio išlaidas.

Per paskutinius 12 mėnesių apskaitytos metinės bendros darbo užmokesčio išlaidos gali būti siejamos tik su asmeniu ar asmenimis, kurie **tiesiogiai** įgyvendina projekto veiklas. Nustatant fiksuotąjį valandinį darbo užmokesčio įkainį remiamasi projekto vykdytojo organizacijos bendra praktika ir duomenimis, išskyrus atvejus, kai ši Metodika nustato kitaip. Asmens valandinis įkainis gali būti apskaičiuojamas pasirenkant vieną iš šių variantų:

* konkretaus asmens realiosiomis darbo užmokesčio išlaidomis (taikoma, kai asmuo projekto veiklose įdarbinamas toms pačioms funkcijoms atlikti);. Valandinio projektą vykdančiojo personalo fiksuotojo įkainio apskaičiavimui, konkretaus asmens darbo užmokesčio išlaidų duomenys gali būti gaunami ir iš paskutinės darbovietės, kurioje asmuo dirbo iki įsidarbinimo projektą įgyvendinančioje organizacijoje (taikoma, jei nėra galimybės gauti duomenų iš projektą įgyvendinančios organizacijos).

|  |
| --- |
| *Pavyzdžiui, projekte yra įdarbinamas profesorius, kuris projekto vykdytojo organizacijoje užima tas pačias profesoriaus pareigas, tuomet jo valandinis darbo užmokesčio įkainis gali būti nustatomas, remiantis to asmens, dirbančio projekto vykdytojo organizacijoje, darbo užmokesčio duomenimis.*  *Jei projekto vykdytojo organizacijoje projekto veikloms vykdyti įdarbinamas asmuo, kuris atliks funkcijas, kurios iki šiol nebuvo vykdomos projekto vykdytojo organizacijoje, tuomet valandinis darbo užmokesčio įkainis asmeniui gali būti apskaičiuojamas remiantis per paskutinius 12 mėnesių apskaitytais jo darbo užmokesčio, kuris jam buvo mokamas paskutinėje jo darbovietėje už tų pačių funkcijų atlikimą, duomenimis.* |

* vidutinėmis to paties rango/pareigų/funkcijų darbuotojų grupės darbo užmokesčio sąnaudomis. Tuo atveju, kai projekte yra numatoma nauja pareigybė, kurios projektą įgyvendinančioje organizacijoje nebuvo ir kurios negalima prilyginti kitai pareigybei pagal tam tikrą rangą/pareigas/funkcijas, ir dėl ko nėra duomenų apie vidutinį darbo užmokestį, valandinis projektą vykdančiojo personalo fiksuotasis įkainis, remiantis šia Metodika negali būti nustatomas.

|  |
| --- |
| *Pavyzdžiui, siekiama apskaičiuoti aukštosios mokyklos profesoriaus valandinį įkainį. Pasirinkus taikyti šį skaičiavimo būdą, į skaičiavimus įtraukiama visų tos aukštosios mokyklos profesorių per paskutinius 12 mėnesių apskaitytos metinės bendrosios darbo užmokesčio išlaidos.* |

Valandinio projekto vykdančiojo personalo fiksuotojo įkainio apskaičiavimui turi būti naudojamos paskutinių 12 mėnesių į apskaitą įtrauktos metinės bendrosios darbo užmokesčio išlaidos. Tai reiškia, kad turi būti naudojami naujausi turimi duomenys, kurie **nebūtinai yra** **susiję su kalendoriniais metais arba finansiniais metais**. Tai gali būti 12 mėnesių laikotarpis prieš baigiantis (veiksmo ar programos) ataskaitiniam laikotarpiui, 12 mėnesių laikotarpis prieš dotacijos susitarimą arba praėjusių kalendorinių metų 12 mėnesių laikotarpis..

|  |
| --- |
| *Pavyzdžiui, teikiant paraišką pagal Projektų finansavimų sąlygų aprašą, kuris yra paskelbtas 2021 m. rugsėjo 15 dieną, pareiškėjas valandinio projekto vykdančiojo personalo fiksuotojo įkainio apskaičiavimui gali naudoti duomenis, susijus su laikotarpiu nuo 2020 m. rugsėjo mėn. iki 2021 m. rugpjūčio mėn.).* |

Bendrosios su darbo santykiais susijusios išlaidos, kuriomis remiantis nustatomas fiksuotasis įkainis, turi būti pagrindžiamos paraiškos vertinimo metu. Per paskutinius 12 mėnesių apskaitytos metinės bendrosios darbo užmokesčio išlaidos pagrindžiamos pateikiant apskaitos dokumentus (pavyzdžiui darbo užmokesčio priskaitymą fiksuojantis dokumentas, darbo laiko apskaitos žiniaraštis, darbo sutartis ir kiti dokumentai; kai nėra duomenų – darbo sutartis) ir įkainio apskaičiavimo pažymą, kurios rekomenduojama forma pateikta 1 priede. Valandinio projektą vykdančiojo personalo fiksuotojo įkainio nustatymo metu, projekto vykdytojas turi užtikrinti šių duomenų patikimumą, teisingumą ir, susidarius tam tikroms aplinkybėms, sudaryti sąlygas patikrinti.

Valandinio projektą vykdančiojo personalo fiksuotojo įkainio apskaičiavimas negali būti grįstas vien tik projekto vykdytojo anksčiau įgyvendintuose projektuose arba kituose įgyvendinamuose projektuose pateikiamais personalo darbo užmokesčio duomenimis, tačiau turi būti grindžiama bendromis įstaigoje per paskutinius 12 mėnesių apskaitytomis darbo užmokesčio išlaidomis.

Susiklosčius konkrečioms aplinkybėms, valandinio įkainio dydis taip pat gali būti nustatytas pradėjus įgyvendinti projektą. Pavyzdžiui, jis gali būti nustatytas tuo metu, kai darbuotojas pradeda dalyvauti įgyvendinant konkretų projektą (pasirašoma darbo sutartis arba pasikeičia darbuotojo vykdoma užduotis) arba kai paramos gavėjas vadovaujančiajai institucijai pateikia patirtų išlaidų ataskaitą.

### I.1.2. DARBO VALANDŲ SKAIČIAUS NUSTATYMAS

Apskaičiuojant valandinį projektą vykdančio personalo, dirbančio **visą darbo dieną** (pilnu etatu), darbo užmokesčio fiksuotąjį įkainį, metinės bendrosios su darbo santykiais susijusios išlaidos turi būti padalijamos iš standartinio metinio 1 720 darbo valandų skaičiaus.

|  |
| --- |
| *Pavyzdžiui, per paskutinius 12 mėnesių apskaitytos X darbuotojo darbo užmokesčio išlaidos sudaro 15 000 Eur. Valandinis darbuotojo X darbo užmokesčio įkainis apskaičiuojamas 15 000 Eur padalinus iš 1 720 standartinio metinio darbo valandų skaičiaus ir gaunamas valandinis įkainis 8,72 Eur (15 000 Eur : 1 720 val. = 8,72 Eur).* |

Apskaičiuojant valandinį projektą vykdančio personalo, dirbančio **ne visą darbo dieną** (ne pilnu etatu), darbo užmokesčio įkainį, metinės bendrosios su darbo santykiais susijusios išlaidos turi būti padalijamos iš atitinkamo 1 720 valandų proporcingo skaičiaus.

|  |
| --- |
| *Pavyzdžiui, jeigu darbuotojas dirba 0,75 etato, metinės bendrosios su darbo santykiais susijusios išlaidos turi būti padalijamos iš 1 290 valandų (1 720 val. \* 0,75 et. = 1 290 val.).* |

Taikant standartinį 1 720 darbo valandų skaičių, nustatant valandinį projekto vykdančiojo personalo fiksuotąjį įkainį, prie 1 720 negali būti pridedamos papildomos valandos (už viršvalandžius).

Darbo laikas darbui projekte turi būti nustatomas remiantis Lietuvos Respublikos teisės aktais, 1 720 valandos yra standartinis metinis darbo laikas, nustatytas Europos Komisijos, kuriuo remiantis apskaičiuojamas valandinis projekto vykdančiojo personalo fiksuotasis įkainis.

## I.2. PROJEKTĄ VYKDANČIOJO PERSONALO VALANDINIO FIKSUOTOJO ĮKAINIO VERTINIMAS PROJEKTO ĮGYVENDINIMO METU

Projekto įgyvendinimo metu taikant valandinį įkainį, kuris apskaičiuotas pasitelkiant 1 720 metinį valandų skaičių, bendras projekto veiklose dirbtų deklaruojamų valandų skaičius vienam asmeniui per atitinkamus metus turi neviršyti 1 720 valandų.

Ne visą darbo dieną dirbančio darbuotojo bendras projekto veiklose dirbtų deklaruojamų valandų skaičius per atitinkamus metus, neturi viršyti valandų skaičiaus, naudoto valandiniam įkainiui apskaičiuoti, proporcingo etatui, kuriam buvo įdarbintas asmuo.

Taigi 1 720 valandų yra didžiausias valandų skaičius, kurį galima deklaruoti kaip vykdant tam tikrą veiksmą per 12 mėnesių laikotarpį dirbtas valandas. Jei kaip vardiklis naudota 1 720 valandų *pro rata* dalis, taikomas tas pats principas.

|  |
| --- |
| *Pavyzdžiui, jeigu darbuotojas projekto vykdytojo organizacijoje dirba 0,75 etato, valandiniam įkainiui apskaičiuoti naudojama 1 290 valandų (1 720 val. \* 0.75 et. = 1 290 val.). Taip pat bendras projekto veiklose dirbtų deklaruojamų valandų skaičius šiam asmeniui per metus neturi viršyti 1 290 valandų.* |

Darbo užmokesčio išlaidos, susijusios su asmenimis, kurie dalį darbo laiko skiria projekto veiklų vykdymui, gali būti apskaičiuojamos taikant šiam darbuotojui nustatytą procentinę laiko dalį. Tokiu atveju darbdavys neprivalo išskirti dirbto laiko projekto veiklose darbo laiko apskaitos žiniaraščiuose, tačiau turi būti parengiamas darbo sutartį papildantis įsakymas, kuriame nurodoma fiksuotoji procentinė dalis, skirta darbui projekto veiklose.

|  |
| --- |
| *Pavyzdžiui, darbuotojo darbo sutartyje nurodyta, kad darbuotojas įdarbinamas 1 etatui, o įsakyme nurodyta, kad darbuotojas 60 proc. laiko dirba projekto veiklose. Darbo laiko apskaitos žiniaraštyje nurodyta, kad darbuotojas atitinkamą mėnesį dirbo 168 valandas. Per atitinkamus darbo projekto veiklose metus šio darbuotojo dirbtų valandų skaičius neturi viršyti 1 032 val. (1 720 val. \* 60 proc. = 1 032 val.).* |

Tinkamos finansuoti personalo darbo užmokesčio išlaidos apskaičiuojamos remiantis tik faktiškai dirbtų valandų skaičiumi (nurodytomis darbo laiko apskaitos žiniaraštyje, kaip dirbtos valandos). Kasmetinių atostogų laikas, kitų teisės aktais numatytų laisvų dienų bei ligos laikas įtrauktas skaičiuojant valandinį projekto vykdančiojo personalo fiksuotąjį įkainį, todėl šis laikas nelaikomas faktiškai dirbtomis valandomis.

# II. KITOS TAIKYMO SĄLYGOS

Ši metodika yra skelbiama <http://www.esinvesticijos.lt/lt/dokumentai/supaprastinto-islaidu-apmokejimo-tyrimai> ir įsigalioja nuo paskelbimo datos. Ja vadovaujamasi atliekant paraiškų vertinimą ir įgyvendinant projektą.

**Nustatyto valandinio projekto vykdančiojo personalo fiksuotojo įkainio atnaujinimas.** Jeigu projekto įgyvendinimo laikotarpis ne ilgesnis nei dveji metai, valandinis projekto vykdančiojo personalo fiksuotasis įkainis taikomas visą projekto įgyvendinimo laikotarpį. Jeigu projekto įgyvendinimo laikotarpis ilgesnis nei 2 metai, gavus naujų duomenų valandinis projekto vykdančiojo personalo fiksuotasis įkainis galėtų būti peržiūrimas, bet ne dažniau kaip kas 2 metus. Valandinis projekto vykdančiojo personalo fiksuotasis įkainis ir jo atnaujinimo sąlygos turi būti nustatytos projekto sutartyje.

Atkreiptinas dėmesys, kad remiantis atnaujinta metodika apskaičiuojami tik naujuose projektuose nustatomi fiksuotieji įkainiai.

Tuo atveju, kai audito ar kitos institucijos nustato, kad supaprastintai apmokamų išlaidų dydis ar jo taikymo sąlygos buvo netinkamai nustatyti (tais atvejais, kai dydis turėjo būti mažesnis arba kitaip taikomas), patikslintas dydis ar jo taikymo sąlygos yra taikomi jau įgyvendinamų projektų veiksmų, vykdomų nuo dydžio ar jo taikymo sąlygų patikslinimo įsigaliojimo dienos, išlaidoms apmokėti[[3]](#footnote-3).

Nustatytas personalo darbo užmokesčio pagrindimo ir kompensavimo būdas, pritaikius standartinį metinį darbo laiką 1 720 valandų, turi būti taikomas visą projekto įgyvendinimo laikotarpį.

**Fiksuotųjų dydžių nustatymas projektų vertinimo etape.** Pareiškėjas su paraiška turi pateikti užpildytą Metodikos 1 priede pateiktą formą ir fiksuotojo valandinio įkainio apskaičiavimą pagrindžiančius dokumentus:

* darbo užmokesčio priskaitymo pažymas ir (ar) kitus lygiaverčius dokumentus;
* jei taikytina, dokumentus, įrodančius atliekamų funkcijų tapatumą.

**Fiksuotųjų dydžių vertinimas projektų administravimo etape.** Projekto vykdytojas su mokėjimo prašymu turi

pateikti užpildytą Metodikos 2 priede pateiktą formą ir fiksuotojo įkainio rezultato pasiekimą pagrindžiančius dokumentus:

* dokumentus, kuriuose nustatoma asmens darbo projekte funkcijos (pareigybė) ir trukmė (valandos) (pvz., darbo sutarčių kopijas arba jų išrašus);
* darbo laiko apskaitos žiniaraščius, kurie skirti parodyti projekte dirbtą laiką.

# PRIEDAI

1. Valandinio projekto vykdančiojo personalo fiksuotojo įkainio, naudojant 1 720 valandų standartinį metinį darbo laiką, apskaičiavimo forma.
2. Pažyma darbo užmokesčio, apskaičiuoto naudojant 1 720 valandų standartinį metinį darbo laiką, deklaravimui.

Metodikos parengimas finansuotas iš Techninės paramos lėšų (projektas Nr. 11.0.1-CPVA-V-201-01-0030 „Europos socialinio fondo agentūra – metodinės pagalbos ir konsultacijų teikimas“).



1. <https://eur-lex.europa.eu/legal-content/EN/TXT/?uri=uriserv%3AOJ.C_.2021.200.01.0001.01.ENG&toc=OJ%3AC%3A2021%3A200%3ATOC> [↑](#footnote-ref-1)
2. Žr. BNR 68a straipsnio 3 dalis. [↑](#footnote-ref-2)
3. Projektų administravimo ir finansavimo taisyklių, patvirtintų Lietuvos Respublikos finansų ministro 2004 m. spalio 8 d. įsakymu Nr. 1K-316 4281 punktas [↑](#footnote-ref-3)